地名: 巨濟 (慶尚道, 都護府)
年: 1595.0

○慶尙左兵使高彦伯馳啓曰: "臣於今月二十日, 與士卒較兵之際, 降倭
              酒叱只、鶴沙伊等, 突進于臣之座前, 辟左右, 潛言曰: ‘我等旣背本國, 則爲朝鮮之人也。 旣爲朝鮮之人, 則衣食於朝鮮, 而所爲者何事乎? 我等當圖賊魁, 欲效我等之志矣。 我等爲林郞將軍官, 見淸正出入之狀, 則淸正每於吾將期會時, 所率不過十餘人, 每以單騎來會, 飮酒(樂酣)
                〔酣樂〕
              , 日暮馳還者屢矣。 又與其卒畋獵時, 則單騎隨後, 獨立高峯者, 亦有素矣。 當此時, 與內應人圖之, 則易如反掌, 使道之意, 如何?’ 臣佯答曰: ‘如此機關重事, 豈可容易爲之? 但大明曾已許和, 天使未久當來, 我朝鮮, 以大明屬國, 豈可違忤於其間哉? 且爾等投來未久, 口發此言, 必欲驗我虛僞, 豈發中情? 且內應者誰?’ 倭等答曰: ‘使道之言如是, 不爲則已, 爲之則我等同來倭, 仇叱已從兄古老非, 方爲淸正軍官。 最近者, 其人亦與淸正有隙, 每與其弟, 同謀欲來, 而今則落後, 時在淸正幕下。 我等使其倭及通事金古隱孫, 潛入西生, 與其內應倭相議, 取血成誓, 則圖之甚易。 失此機關, 則三月二十日間, 其應古沙馬, 領兵渡海, 復犯如初, 則何可支也? 且淸正, 諸賊中衆怨所叢。 每請於關白, 加兵渡海者, 亦淸正也。 不圖淸正, 則雖定和於行長, 關白必從此賊之言, 豈輕易撤去也? 使道若以爲不可, 則只望許我處置耳。 臣抑以大明之言, 以釣其情, 又問圖之之術, 則答曰: ‘我等十餘人, 皆持鳥銃, 隱伏于西生、林郞等處阻阨地, 次設朝鮮精銳於前後路傍, 期以日暮, 淸正自林郞還歸時, 先以鳥銃俱發, 善射左右翼而擊之, 則淸正雖曰勇敢, 必隕首於我等之手矣。 然後, 其內應者, 則奔往西生, 驚惑其衆曰: 「吾將已爲被殺。 朝鮮大軍, 亦爲圍抱, 我等何歸?」 乘夜橫生(陳)
                〔陣〕
              中放火, 則諸衆必督乘舟。 其明日, 與朝鮮左右舟師, 佯截於糧路, 則諸鎭撤兵, 可立而待。 不然, 使淸正晏然於此土, 則雖久十年, 返兵無期。 且前日右道巨濟之役, 若不退兵, 則諸鎭皆以乘舟欲回, 終不果, 是可恨也。 又於三月初三日, 淸正必往林郞, 其時可爲耳。’ 臣答曰: ‘若事成則當奏于殿下, 當授汝高官, 子子孫孫, 永享榮祿, 而凡諸話言, 豈汝中情?’ 又佯抑以朝鮮, 本不負約之言, 一以諭之以利, 則倭等自觸出血, 成誓書以納矣。" 上下備邊司。 備邊司回啓曰: "機會變於斯須, 而決策於千里之外, 兵家所難。 如此之事, 只在主將臨機處置。 況三月三日, 只隔數日, 今雖指授, 必已無及。 又況圖之不成, 激發其哮怒之勢, 則右道之賊聞之, 亦以爲天朝實無講和之意, 必以此事欺誑, 而欲乘虛圖之, 更相驚動, 則當此風汛時月, 不無速禍之患, 甚爲可慮。 然明知其有可圖之勢, 而畏首畏尾, 臨機不發, 亦非運變無方之道。 無已則厚待降倭, 結以心腹, 使之出入賊中, 陰結其類之欲爲內應者, 乘狂賊挺身獨出之際, 登時剪除, 似若變自其類而起, 而不疑我國, 則成與不成, 皆無大關於起釁, 而腹心內披, 支黨外携, 將不得安其窟穴, 肆毒之勢少息。 此雖奇謀, 而我國射手, 似不可得行。 萬一降倭難於獨圖, 强要不已, 則當扮作倭衣, 混於降倭, 乘昏潛伏, 勿令賊知其爲我人, 亦一策也。 大抵因敵國之人, 以圖敵國, 此兵家之勝算也。 我國必疑倭奴譎詐, 而不能潛布約束, 使爲我用, 此亦大拙也。 今此來降之倭, 旣非卒倭, 而且有獻策自效之意, 十分款待, 坦去疑阻之心, 而樂於致死, 成事之後, 約以重加爵賞, 則聞風歆羡, 而相繼出來者, 必不至一二人, 而吉凶悔吝, 生於動, 動不可不愼也。 遙度之難, 自古而然。 更觀事勢, 參酌善處, 母致踈虞事, 秘密行移。 且別遣宣傳官一人, 馳往高彦伯處, 細探賊情, 何如?" 上答曰: "予意, 此事決不可爲。 爲則國事必敗, 不可不深思而善處之。"

○海平府院君
              尹根壽啓曰: "臣今下去, 當依遊擊之言, 在權慄駐營近處, 凡遊擊所察倭奴情形動靜, 令接伴官傳報於臣者, 臣卽當一一馳啓。 萬一賊酋, 若謂必得朝鮮講和, 然後方可渡海云, 而遊擊强要臣入來, 則臣當以陪臣, 今以國王之命, 只到權慄營中。 豈敢違越? 至於面見倭將, 以結新好, 則我國決不可爲, 陪臣豈可擅往? 如必欲如此, 則國王必移咨石尙書, 以達不可(捧)
                〔奉〕
              行之意, 且已遵聖旨, 的當陪臣, 隨遊擊而去矣, 欲以此爲辭而答之。 且沈遊擊機變之人。 前日, 臣在北京時, 令臣, 與沈遊擊同入倭營之言, 臣未嘗聞石尙書分付, 且全無幾微, 而遊擊乃對金命元, 分明說道, 其指無爲(愈)
                〔有〕
              , 一至於此。 沈遊擊急於天使之來, 或倭之過海, 未必十分眞實, 而輒令接伴官, 便卽傳報於臣, 容有此虞。 更密令隨往陪臣, 以目見實狀, 潛通於臣, 而且臣則只據傳報之辭, 隨卽馳啓, 而實狀則未可知。 倭雖退熊川、釜山、西生浦連陸之地, 而如加德、巨濟等島, 賊尙仍據, 則不可遽謂之倭賊盡回, 而輒爲大謝恩也。 或以此意, 馳諭隨遊擊陪臣, 言于遊擊, 諭令據我國海島之賊盡回, 或卽令都元帥及沿海水陸將官, 哨探加德、巨濟等地倭賊在陸之賊退去時, 亦盡退去與否之狀, 登時馳啓, 似爲便當。 請亟令備邊司議處, 何如?" 傳曰: "依啓。" 又啓曰: "《進士履歷便覽》十三冊, 自丙辰至壬辰, 各榜進士履歷, 皆在其中。 且《聖敎序》
              唐
              太宗時, 集王羲之書, 而盛稱於中原, 我國所罕見。 故敢竝《懷素》
              《千字》上進。 其《聖敎序》及《千字》, 俱有王世貞跋語, 亦謄在別紙以啓。" 傳曰: "知道。"

○慶尙右道觀察使徐渻馳啓曰: "晋州判官朴思齊馳報, ‘去五月二十九日, 倭賊四十餘名, 州境陽全里, 不意衝突, 伏兵將李永壽等三名、小女二名擄掠, 卽爲還歸’ 云云。 自春以來, 固城、晋州之境, 沿海漁夫等, 結倘土賊, 扮作倭形, 颿風往來, 民不安居, 而陸路侵掠, 又發於今, 極爲可慮。 近者無知之民, 以爲倭賊終不搶掠, 如咸安、鎭海、漆原之境, 結茅舊基, 耕種生活者頗多。 若或零賊頻發, 則勢將騷(驛)
                〔繹〕
              , 必至投賊而後已。 勒令內徙, 無糧可濟, 分守要害, 勢亦難及。 雖復移文兵使, 使之嚴設伏兵, 而布殘民於無江山界限之地, 欲爲守護, 恐非長遠之策。 待秋成, 賊奴不撤, 則盡將江外近賊之村, 移接晋州空曠之地, 各其邑守令, 收集遺民, 以爲屯耕, 似或宜當。" 上下備邊司。 備邊司回啓曰: "自古兵戈之際, 山澤之間, 遺民不能以自保, 則必隨其附近之處, 各自團聚, 又於險要處, 設爲營壘, 而入處其中, 且爲瞭望設伏, 以備賊患, 如古史所云山砦、水寨之類是也。 蓋洪水滔天, 則爲巢營窟, 不可已也。 況賊患之急, 十倍於水災, 而今之將帥及方面之臣, 任其愚民之自去自止, 散處分居於賊所往來之地, 逐日被搶, 拱手坐視, 而莫爲之所, 誠亦不知其何心也。 南方之事, 蕩無形狀, 言之氣塞, 念之心寒。 今此晋州
              東面搶掠之賊, 雖不知眞倭、假倭, 而伏兵將三名, 至於被擄, 則常時村野, 不知姓名之民, 其被(茶)
                〔荼〕
              毒於賊手, 而朝廷未及聞知者, 何限? 且賊兵之從水、從陸, 皆不明言, 而永守等被擄曲折, 亦不詳載。 旣云伏兵將, 則何故不發一矢, 不爲瞭察, 而晏然就縛乎? 晋州判官朴思齊, 爲先令巡察使, 捉致軍門, 決杖示罰, 而賊兵方在金海、熊川及巨濟等處海邊, 咸安、鎭海、固城、泗川, 皆爲沿海相望之地, 以爲屯耕。 如使沿海一帶, 爲棄而不守之地, 則如此可也, 不然則我勢日縮, 而賊勢日進, 雖江內, 其可保乎? 且民各安於所居, 不欲遷徙, 强而驅之, 或不無散入賊中之慮。 其於保境安民, 未見其爲長策。 何不於此時, 巡視沿邊可以拱制之處及民居疎密, 土地便否, 而爲之經紀, 曉諭人民以避害之道? 或十里、數十里爲一屯, 擇其通望據險之處, 隨人力之衆寡, 作爲土城、木柵, 賊若少至, 則各以其力禦之; 賊來稍多, 則數屯合一處而禦之。 且與舟師所在, 形勢不遠, 如此措置, 使民心樂趨, 糧穀稍備, 期以數年, 然後南邊之事, 庶可爲也。 不然, 則計不先定, 而民之散處無歸者, 若浮萍之泛泛於江湖, 而無根着之可固, 雖欲責爲戰守, 誰與戰守? 今日之勢, 是也。 如此事意, 移文于都元帥(其)
                〔及〕
              巡察使、兵使, 使之從長料理施行。" 上從之。

○慶尙右道節度使金應瑞馳啓曰: "倭賊, 咸安、鎭海、固城等海, 出沒無常, 山幕焚蕩, 殺害擄掠, 少無(忘)
                〔忌〕
              憚。 因此滋蔓, 將不勝其害, 此意言于賊將, 使之禁斷事, 黃愼處通諭, 則黃愼告于沈遊擊, 遊擊言于行長, 行長言于調信曰: ‘作賊之倭, 累次禁斷, 而恣行 云云’, 極爲痛憤。 令要時羅, 出送于宜寧, 自今以後, 距倭陣二十里外出賊者, 一一捕斬無妨事通告, 則六月晦日, 要時羅出來傳言。 臣令軍官鄭承憲往說曰: ‘汝等累年雄據他國, 固爲强悍, 而今反自定界限, 至爲無謂。 將欲不計界限, 逢輒射殺’ 云, 則時羅答云: ‘違令賊倭, 固是其罪, 死亦無憾。’ 因言曰: ‘平行長一時出來, 沈安頓吾稱名倭將, 專掌撤兵之事, 巡視各陣後, 林郞浦、豆毛浦、釜山、東萊、仇法谷、金海、德橋、安骨浦、巨濟、塲門浦, 則今明間爲先入送。 其餘六陣, 竹島陣仍存。 行長則移陣釜山, 取便水路, 迎接天使。 義智, 則昨日, 城子盡破, 從當燒燼軍幕, 移陣東萊。 加德陣, 則移于行長舊陣。 淸正則以伏兵將, 梁山
              仇法谷移(鎭)
                〔陣〕
              , 待天使, 盡數渡海云。 關白與行長言內, 凡干處置事, 一依沈遊擊及天使指揮, 若無擅定之事云云。 被擄人, 時在各陣者, 則當於入歸時, 一一留置; 已入日本者, 則天使還來時, 亦必刷出。’ 又言曰: ‘行長意欲獨留, 迎接天使, 則關白曰: 「汝豈不念平壤之事乎? 繼援之兵, 不可不置。 汝可詳審事勢, 俾無後悔」’ 云云。 大槪觀其辭意, 則頗有疑懼之狀, 以少無如此之理, 開諭入送。 同日, 金海附賊奴淡連、末叱卜、奴順文、鄭萬、奴春福、方檢七等, 出來言內, 金海、德橋、安骨浦、豆毛浦等處, 賊將撤兵次, 方治行具, 整齊舟(揖)
                〔楫〕
              , 近日入歸云云。 如此不信之徒, 反覆之言, 雖不足取信, 所聞所見, 不可不達, 具由馳啓。"上下備邊司。 備邊司回啓曰: "賊之去留, 情僞叵測, 邊將等不可恃此, 而少緩防備。 整頓兵馬, 日新待變事, 右道監司處, 行會何如?" 上從之。